ҚазҰМУ қызметкерлерінің балаларына арналған дәстүрлі «Тілашар» мерекесі өтті

Бүгін С.Ж. Асфендияров атындағы Қазақ ұлттық медицина университетінде қызметкерлердің биыл бірінші сыныпқа баратын балаларына арналған дәстүрлі «Тілашар» мерекесі өтті. Іс-шараны ҚазҰМУ Кәсіподақ ұйымы ұйымдастырды.

Биыл университет қызметкерлерінің 84 баласы мектеп табалдырығын алғаш аттағалы отыр. Олардың 44-і ұл, 40-ы қыз.

Әрбір бірінші сынып оқушысына мектеп формасын сатып алуға 30 мың теңге көлемінде материалдық көмек көрсетіліп, қажетті оқу құралдары салынған мектеп сөмкелері табысталды.

ҚазҰМУ проректоры Убайдулла Датхаев балалар мен ата-аналарды жаңа оқу жылының басталуымен құттықтап, мерекенің университет үшін маңызына тоқталды.

– «Тілашар» мерекесін өткізу университетіміздің игі дәстүріне айналды. Қызметкерлеріміздің отбасыларына қолдау көрсетіп, балалардың білім жолындағы алғашқы қадамының қуанышын бірге бөлісу біз үшін өте маңызды, – деді проректор.

Мереке соңында балалар естелік суретке түсіп, оларға алдағы оқу жылында сәттілік пен оқуда табыс тіленді.

Запись ҚазҰМУ қызметкерлерінің балаларына арналған дәстүрлі «Тілашар» мерекесі өтті впервые опубликована на ҚазҰМУ Жаңалықтары.